钦定古今图书集成/明伦汇编/闺媛典/第322卷 > 皇清五十五 > 赖世渭妻丘氏
## 钦定古今图书集成/明伦汇编/闺媛典/第322卷 > 皇清五十五 > 赖世渭妻丘氏

按《归化县志》：“丘氏，邑儒生赖世渭妻。渭华胄负隽才，而氏亦宁邑故家女，生而警敏端庄，父奇爱之。及归渭，伉俪甚相得。生子相甫周。渭遘疾不起，氏年十九，哀毁欲以身殉，舅姑谨护之。氏旋念二亲皤然，子方在襁褓，侍婢亦有身，熟计诚不可死，乃强起营葬毕，扃户养子，族戚罕睹其面。婢生子梃，氏爱如己出。遂” 相率抚孤奉亲。舅姑殁，丧葬以礼，屡经变乱，持守如故，二孤亦得成立，苦节数十年如一日。康熙丙子，相举于乡，大中丞及方伯询其家世，相缕述以对。二公嘉其节，旌之，年六十二。